Kuglestødsfinalen ved VM i atletik i Osaka udviklede sig til en sand katastrofe for Danmarks største medaljehåb, Joachim B. Olsen. For mens konkurrenterne i kampen om medaljerne stødte længere og længere, overtrådte danskeren sine første tre forsøg, og dermed sluttede finalen uden en eneste notering. De otte bedste af de 12 finaledeltagere fik yderligere tre stød hver, mens danskeren kunne pakke tasken og sætte kurs mod et køligt styrtbad for at vaske den værste ærgrelse af kroppen. Konkurrencen blev vundet suverænt af amerikaneren Reese Hoffa, der viste klassen fra start og allerede i sit andet forsøg stødte kuglen ud på 22.04 meter, der blev VM-finalens længste stød. Guldvinderen viste sin suverænitet ved at levere konkurrencens fire længste stød. Landsmanden Adam Nelson fik sølv med et stød på 21.61, mens bronzen gik til Andrej Mikhnevich fra Hviderusland, der stødte 21.27. /ritzau/
Den danske kuglestøder Joachim B. Olsen overtrådte tre gange i træk i VM-finalen i Japan, og måtte derefter forlade konkurrencen. Reese Hoffa vandt.